Jaanuar 2014

Jaanuar 2014, kroonika

2014. aasta jaanuar algas kolmapäeval ja lõppes 31 ööpäeva pärast reedel.

1. jaanuar

 Ameerika Ühendriikides Colorado osariigis muutus legaalseks kanepi kasvatamine, müük ja tarbimine.
 Ameerika Ühendriikides vannutati New Yorgi 109. linnapeana ametisse Bill de Blasio. Ühtlasi astusid ametisse ka Detroiti linnapea Mike Duggan ja Seattle'i linnapea Ed Murray.
 Ameerika Ühendriikides Minneapolises toimus kolmekorruselises kortermajas plahvatus, milles sai vigastada 13 inimest.
 Ameerika Ühendriikide pankrotistunud hübriidautode tootja Fisker Automotive esitas kohtule taotluse firma müügiks mõeldud avalik oksjon ära jätta, et vältida firma müüki Hiina autotootjale Wanxiang Group, mida Fisker peab enda pankroti põhjustajaks.
 Bulgaaria ja Rumeenia kodanikud said kogu Euroopa Liidu piires õiguse tööjõu vabale liikumisele.
 Euroopa Liidu eesistujariigiks sai Kreeka.
 Euroopa kultuuripealinnadeks said Umeå ja Riia.
 Itaalia autotööstusettevõte Fiat sõlmis lepingu Ameerika Ühendriikide autotööstusettevõtte Chrysler Group ostuks. Fiat, millele kuulus juba suur Chrysleri aktsiatest, nõustus maksma 4,35 miljardit USA dollarit veel 41,46 protsendi Chrysleri aktsiaste ostmiseks.
 Läti liitus eurotsooniga ning võttis kasutusele euro. Esimesed eurod võtsid keskööl Riia kesklinnas asuvast sularahaautomaadist välja Läti peaminister Valdis Dombrovskis ja tema Eesti kolleeg Andrus Ansip.
 Somaalia pealinna Muqdisho lennuvälja lähedal asuva Jazeera hotelli ees plahvatas kaks autopommi. Rünnakus hukkus 11 inimest, selle eest võttis vastutuse islamistlik relvarühmitus aş-Şabāb.
 Šveitsis astus liidupresidendi ametisse Didier Burkhalter.
 Tšehhi pealinnas Prahas toimus Palestiina suursaadiku Jamāl al-Jamāli residentsis plahvatus, mille tulemusel sai saadik raskelt vigastada ja suri saadud vigastuste tulemusel hiljem haiglas.
 Eestis kaotasid kehtivuse kroonivääringus postmargid.
 Eesti riigisisest reisirongiliiklust asus täies ulatuses korraldama riigile kuuluv ettevõte Eesti Liinirongid, võttes Edelaraudteelt üle diiselrongide opereerimise.
 Tööinspektsiooni peadirektori ametisse asus Maret Maripuu.
 XII Riigikogu liikmeks sai seoses Maret Maripuu volituste lõppemisega Terje Trei.
 Ajalehe Sirp peatoimetaja ametisse asus Ott Karulin.
 Raadio 2 peatoimetaja ametisse asus Kristo Rajasaare.

2. jaanuar

 Ameerika Ühendriikides vannutati ametisse Minneapolise linnapea Betsy Hodges ja Toledo linnapea D. Michael Collins.
 Armeenia president Serž Sargsjan teatas pärast Moskvas peetud kohtumist Venemaa presidendi Vladimir Putiniga, et tema riik kavatseb 2014. aastal ühineda Valgevene, Kasahstani ja Venemaa tolliliiduga.
 Kanadas alustas crack-kokaiini tarvitamisega vahele jäänud Toronto linnapea Rob Ford oma tagasivalimiskampaaniat ning registreeris ametlikult oma kandidatuuri oktoobris toimuvateks kohalikeks valimisteks.
 Türgi kindralstaap esitas riigi peaprokurörile taotluse algatada uurimine armee vastu suunatud vandenõu kohta. Sõjaväe kindralstaap kahtlustab, et riigipöörete organiseerimises hiljuti süüdi mõistetud ohvitserid võisid ise langeda vandenõu ohvriks ning et nende vastu kasutatud asitõendeid on võltsitud.

3. jaanuar

 Ameerika Ühendriikides pikendas välisluure jälgimise kohus Ameerika Ühendriikide luureametkondade volitusi koguda jätkuvalt andmeid ameeriklaste telefonikõnede kohta.
 Egiptuses hukkus Muslimi Vennaskonna toetajate, vastaste ja politsei kokkupõrgetes 13 inimest.
 India peaminister Manmohan Singh teatas, et lahkub sõltumata valimistulemustest pärast 2014. aasta parlamendivalimisi valitsusjuhi ametikohalt.
 Kambodžas avas sõjaväepolitsei tule pealinnas Phnom Penhis streikinud tekstiilitehase tööliste vastu, kes ründasid politseinikke kivide ja süütepommidega. Tulistamises sai surma 3 töölist.
 Madagaskari presidendivalimiste võitjaks kuulutati endine rahandusminister Hery Rajaonarimampianina. 20. detsembril 2013 toimunud valimistel andis talle oma hääle 53,5% hääletamas käinud inimestest. Tema vastaskandidaat Jean Louis Robinson vaidlustas valimiskomisjoni otsuse kohtus.
 Venemaa president Vladimir Putin muutis oma määrust, millega oli keelustatud 2014. aasta taliolümpiamängude piirkonnas jaanuarist märtsini 2014 igasuguste meeleavalduste korraldamine. Määruse muudatuse kohaselt on lubatud korraldada marsse ja rahvakogunemisi julgeolekuteenistuste poolt heaks kiidetud asukohtades ja marsruute järgides.

4. jaanuar

 Ameerika Ühendriikides New Yorgi Bronxi linnaosas sooritas ühe mootoriga väikelennuk hädamaandumise kiirteele. Lennukis viibinud kolm inimest said kergeid vigastusi, maanteel liiklejatele vahejuhtum peale ummikute muud kahju ei tekitanud.
 Etioopia pealinnas Addis Abebas algasid rahuläbirääkimised Lõuna-Sudaani valitsuse ja mässuliste esindajate vahel.
 Indias Goa osariigis Canaconas varises kokku kolmekorruseline ehitamisjärgus elumaja. Õnnetuses hukkus vähemalt 11 ehitustöölist.
 Iraagist laekunud andmetel kaotasid valitsusväed kontrolli Al-Fallūjah' linna üle islamistlikule terroriliikumisele Al-Qā‘idah.
 Nicaragua võimud teatasid, et mais 2014 algama pidanud Nicaragua kanali rajamine Atlandi ookeani ja Vaikse ookeani vahel on aasta võrra edasi lükatud. Kanali ehitustööd peaksid uue kava kohaselt algama 2015. aastal.

5. jaanuar

 Ameerika Ühendriikide endise asepresidendi Dick Cheney tütar Elizabeth Cheney teatas, et loobub kandideerimast Ameerika Ühendriikide Senatisse pereliikme raske tervisliku olukorra tõttu. Cheney kandideeris Senatisse Wyomingi osariigis, kust omal ajal valiti Kongressi ka tema isa.
 Bangladeshis toimusid parlamendivalimised. Peamine opositsioonierakond Bangladeshi Rahvuspartei boikoteeris valimisi. Valitsev Awami Liiga võitis 300-kohalises parlamendis 233 kohta. Paremuselt teise tulemuse sai Jatiya Partei 33 kohaga.
 Tai pealinnas Bangkokis toimus järjekordne poliitilise opositsiooni marss, millel nõuti peaminister Yingluck Shinawatra tagasiastumist ja üleminekuvalitsuse moodustamist, mis viiks enne parlamendivalimiste toimumist läbi valimisreformi. Demonstratsioonil osales tuhandeid inimesi.

6. jaanuar

 Ameerika Ühendriikide Senat kinnitas häältega 56:26 Föderaalreservi Süsteemi juhatuse uueks esimeheks majandusteadlase Janet Yelleni. Temast saab ametisse astudes esimene naine sellel ametikohal.
 Ameerika Ühendriikide Ülemkohus rahuldas Utah' osariigi peaprokuröri taotluse ja peatas ajutiselt samasooliste abielude sõlmimise osariigis. Osariigi võimud taotlesid ülemkohtult tõkendit samasooliste abielude suhtes pärast seda, kui föderaalkohtunik oli need detsembris 2013 seaduslikuks tunnistanud.
 Ameerika Ühendriikides vannutati ametisse Bostoni linnapea Martin Walsh ja Pittsburghi linnapea William Peduto.
 Läti president Andris Bērziņš nimetas peaministri kandidaadiks endise põllumajandusministri, parteitu Laimdota Straujuma.
 Tšehhi peaministrikandidaat Bohuslav Sobotka tegi teatavaks oma kavandatava valitsuskabineti koosseisu.
 Tšiili ülemkohus lõpetas president Salvador Allende surma asjaolude uurimise, jõudes järeldusele, et president sooritas tõepoolest 11. septembril 1973 enesetapu. Ülemkohtu otsus peaks lõpetama spekulatsioonid, et Allende tapeti riigipöörde käigus sõdurite poolt.
 Eesti välisminister Urmas Paet andis üle välisministeeriumi kultuuripreemiad, mille said Eesti Riiklik Sümfooniaorkester, Kristiina Ehin, Ilmar Lehtpere, Anne Erm ja filmi "Mandariinid" tegijad.
 Harju Maakohus võttis eeluurimise ajaks vahi alla poliitiku ja Maardu rahvamaja direktori Andrei Zarenkovi, kes peeti kaks päeva varem kinni kahtlustatuna korduvas pistise võtmises ja omastamises. Väidetavad kuriteod pani Zarenkov toime rahvamaja juhina.
 Sotsiaaldemokraatliku Erakonna Tallinna piirkonna üldkogu valis piirkonna uueks esimeheks Rainer Vakra. Piirkonna senine esimees Andres Anvelt lahkus ametist seoses erakonna halva valimistulemusega 2013. aasta kohalikel valimistel.

7. jaanuar

 Ameerika Ühendriikides teatasid New Yorgi prokurörid, et on vahistanud 72 politseinikku, 8 tuletõrjujat ja 5 vanglaametnikku, keda kahtlustatakse föderaalsete töövõimetustoetuste väljapetmises.
 Ameerika Ühendriikides Colorado osariigis Vaili suusakuurordi lähistel jäi mitu suusatajat lumelaviini alla. Hukkus 1 ja vigastada sai veel 3 inimest.
 Hispaanias esitati kuningas Juan Carlos I nooremale tütrele Cristinale ametlik süüdistus maksupettuses ja rahapesus. Cristinat ja tema abikaasat Iñaki Urdangaríni kahtlustatakse heategevuseks mõeldud mitme miljoni euro omastamises. 
 Suurbritannias Norfolki krahvkonna rannikul Salthouse'i lähistel kukkus alla Ameerika Ühendriikide armeele kuulunud helikopter HH-60G Pave Hawk. Hukkusid kõik 4 helikopteri pardal viibinud sõjaväelast.
 Süüria alustas vastavalt 2013. aastal saavutatud rahvusvahelisele kokkuleppele oma keemiarelvade loovutamist. Esimene laadung keemiarelvadega lastiti Latakia sadamas Taani kaubalaevale.
 Türgi pealinna Ankara politseivõimud vabastasid ametist või paigutasid ümber kokku 350 politseiametnikku. Ümberkorraldusi politseis seostatakse peaminister Recep Tayyip Erdoğani valitseva Õigluse ja Arengu Partei ning kohtutes ja politseis suurt mõjuvõimu omava Fethullah Güleni liikumise poolehoidjate üha laieneva tüliga.
 Eestis astus Sotsiaaldemokraatlikku Erakonda Võru linnapea Anti Allas. Novembris 2013 Võru linnapeaks valitud Allas oli seni parteitu.

8. jaanuar

 Ameerika Ühendriikides Virginia osariigi rannikul Fort Story lähistel toimunud mereväeõppustel kukkus alla Ameerika Ühendriikide mereväe helikopter MH-53E Sea Dragon. Hukkus kaks meeskonnaliiget ja veel üks jäi kadunuks.
 Egiptuse pealinnas Kairos jätkus kohtuprotsess võimult kukutatud presidendi Muḩammad Mursī üle.
 Saksamaa jalgpallikoondise endine keskkaitsja Thomas Hitzlsperger, kes lõpetas oma elukutselise jalgpalluri karjääri septembris 2013, teatas ajalehe Die Zeit vahendusel oma homoseksuaalsusest. Hitzlspergerist sai sellega esimene tippjalgpallur, kes on oma homoseksuaalsuse avalikustanud.
 Somaalia koosseisu kuuluva autonoomse Puntlandi parlament valis piirkonna uueks presidendiks Cabdiweli Maxamed Cali, kes vannutati samal päeval ka ametisse.
 Türgis vabastati ametist mitmed kõrged politseiametnikud, teiste seas ka riikliku politsei asedirektor Muammer Bucak ning pealinna Ankara ja İzmiri provintsi politseijuhid.
 EELK Usuteaduse Instituut ja EAÕK Püha Platoni seminar allkirjastasid koostöömemorandumi, millega nähti ette sügisel 2014 õigeusu õppetooli avamine Usuteaduse Instituudi koosseisus.

9. jaanuar

 Ameerika Ühendriigid saatsid maalt välja India saatkonna nõuniku Devyani Khobragade, keda süüdistati viisapettuses ja lapsehoidja alatasustamises. Khobragade vahistamine detsembris 2013 põhjustas kahe riigi vahel diplomaatilise tüli.
 Euroopa Komisjoni konkurentsi peadirektoraat andis loa Ameerika Ühendriikide reklaamifirma Omnicom ja Prantsusmaa reklaamifirma Publicis liitumiseks.
 Luksemburgi endine peaminister Jean-Claude Juncker teatas valmisolekust kandideerida Euroopa Komisjoni presidendi ametikohale.
 Tai pealinnas Bangkokis toimus järjekordne poliitilise opositsiooni marss, millel nõuti peaminister Yingluck Shinawatra tagasiastumist ja üleminekuvalitsuse moodustamist.
 Tuneesias astus tagasi peaminister ‘Alī al-‘Arayyiḑ.
 Eesti sotsiaalminister Taavi Rõivas andis Läänemaa Haigla lastearstile Alge Varele üle aasta arsti aunimetuse.
 Eesti Draamateatris kuulutati välja ja anti üle Eesti Kultuurkapitali aastapreemiad. Auhinna pälvisid audiovisuaalse kunsti valdkonnas Eesti ja Gruusia ühine mängufilm "Mandariinid", arhitektuuri valdkonnas Tartu Ülikooli Narva Kolledž, muusika valdkonnas dirigent Paul Mägi, näitekunsti valdkonnas näitleja Risto Kübar, kehakultuuri valdkonnas õppejõud Rein Haljand, rahvakultuuri valdkonnas sotsiaalteadlane Marju Lauristin, kujutava ja rakenduskunsti valdkonnas MIMprojekt ja kirjanduse valdkonnas kirjanik Andrus Kivirähk.
 Eesti Rahvusringhääling kinnitas oma korrespondendiks Moskvas staažika ajakirjaniku Neeme Raua, kes asub ametisse 2014. aasta hilissuvel.

10. jaanuar

 Ameerika Ühendriikides teatas Arkansase osariigi asekuberner Mark Darr, et astub 1. veebruaril ametist tagasi. Teda süüdistati mitmete ametieetikat reguleerivate seaduste rikkumises.
 Ameerika Ühendriikide Lääne-Virginia osariigis kuulutati välja eriolukord, sest Elki jõkke sattus söetööstuses kasutatavat ülimürgist kemikaali 4-metüültsükloheksaan-metanooli. Õnnetuse tagajärjel jäi kraaniveeta ligi 300 000 inimest.
 Iisraeli pealinnas Tel Avivis avati memoriaal holokaustis hukkunud homoseksuaalsetele inimestele.
 Kesk-Aafrika Vabariigis astusid ametist tagasi president Michel Djotodia ja peaminister Nicolas Tiangaye. Riigipea kohusetäitjaks sai Rahvusliku Üleminekunõukogu esimees Alexandre-Ferdinand Nguendet. Riigijuhtide tagasiastumine vallandas pealinnas Banguis ulatusliku vägivallalaine.
 Tuneesias tegi president Al-Munşif al-Marzūqī Mahdī Jum‘ah'le ettepaneku uue valitsuse moodustamiseks.
 Türgi kohtunike ja prokuröride ülemnõukogu mõistis teravalt hukka peaminister Recep Tayyip Erdoğani reformikava, mille kohaselt kavatsetakse seni sõltumatult tegutsenud ülemnõukogu allutada justiitsministeeriumile.
 Eestis andis justiitsministeeriumi vanglateenistus üle Parima valvuri auhinna. 2013. aasta parimaks vangivalvuriks tunnistati Tallinna Vangla töötaja Risto Ilves.

11. jaanuar

 Ameerika Ühendriikide Virginia osariigi kubernerina vannutati ametisse Terry McAuliffe.
 Egiptuse relvajõudude ülemjuhataja ‘Abd al-Fattāḩ Ḩalīl as-Sīsī teatas oma valmisolekust kandideerida Egiptuse presidendiks.
 Euromaidan: Ukraina pealinnas Kiievis puhkesid pärast kolme meeleavaldaja vahistamist kokkupõrked meeleavaldajate ja politseinike vahel. Kokkupõrgetes sai vigastada mitmeid inimesi, teiste seas ka endine Ukraina siseminister Juri Lutsenko.
 Kesk-Aafrika Vabariigi endine president Michel Djotodia siirdus eksiili Benini.
 Rahvusvaheline Migratsiooniorganisatsioon alustas teiste Aafrika riikide kodanike evakueerimist Kesk-Aafrika Vabariigist. Hinnanguliselt võib evakueerimiseks abi vajada kuni 33 000 inimest.
 Türgis Ankaras toimus kümnete tuhandete osavõtjatega meeleavaldus, millega protesteeriti peaminister Recep Tayyip Erdoğani kavandatava justiitssüsteemi reformi vastu.
 Eestis leppisid mittetulundusühing Vaba Isamaaline Kodanik ja ühendus Parem Eesti kokku, et alustavad ettevalmistusi uue erakonna loomiseks.
 Eestis tunnistas Euroopa Parlamendi liige ja endine Reformierakonna liige Kristiina Ojuland telekanali Kanal 2 uudistesaatele, et ta tegeleb uue erakonna loomisega.

12. jaanuar

 Ameerika Ühendriikides Los Angeleses anti üle Kuldgloobuse filmiauhinnad. Parimaks draamafilmiks valiti režissöör Steve McQueeni lavastatud "12 aastat orjana", parima telesarja auhinna sai AMC seriaal "Halvale teele". Parima meesnäitleja auhinna sai Matthew McConaughey osatäitmise eest filmis "Dallas Buyers Club", parima naisnäitleja auhinna Cate Blanchett osatäitmise eest filmis "Blue Jasmine". Parima lavastaja auhind läks Alfonso Cuarónile filmi "Gravitatsioon" eest.
 Euroopa Liit ja Iraan kinnitasid uue ajutise kokkuleppe sõlmimist Iraani tuumaenergiaprogrammi küsimuses. Uus ajutine kokkulepe jõustub 20. jaanuaril ja asendab varasema, kuus kuud kehtinud kokkuleppe, et anda läbirääkijatele aega lõpliku lahenduse leidmiseks.
 Haitil meenutati mälestusüritustega nelja aasta möödumist 2010. aasta maavärinast, mille tagajärjel hukkus riigis üle 250 000 inimese.
 Indoneesias jõustus seadus, millega keelustati mineraalide eksport. Ainsana tehti erand Ameerika Ühendriikide kaevandusfirmadele Freeport-McMoRan ja Newmont.

13. jaanuar

 Iisraelis toimusid endise peaministri Ari'el Sharoni riiklikud matused. Matustel osalesid ka mitmete välisriikide esindajad, teiste seas Ameerika Ühendriikide asepresident Joe Biden.
 Mehhiko võimud teatasid, et saadavad narkokartellide ja kohalike omakaitsemalevate vahelisest vägivallast haaratud Michoacáni osariiki korda tagama sõjaväeüksused.
 Rahvusvaheline Jalgpalliföderatsioon andis üle FIFA Ballon d'Ori auhinnad. 2013. aasta parimaks jalgpalluriks tunnistati Cristiano Ronaldo, parima jalgpallitreeneri auhinna sai Jupp Heynckes.
 Saksamaa konkurentsiamet trahvis kokku 106,5 miljoni euroga kartellikokkuleppe sõlminud õlletootjaid Bitburger, Krombacher, Veltins, Warsteiner ja Barre. Tuvastati, et õlletootjad olid aastatel 2006–2008 kooskõlastanud omavahel pudeliõlle hinnatõusud.
 Tai pealinnas Bangkokis alustasid poliitilise opositsiooni toetajad pealinna barrikadeerimist eesmärgiga sundida peaminister Yingluck Shinawatrat tagasi astuma.
 Eestisse saabus kahepäevasele visiidile Gruusia parlamendi esimees David Usupašvili. Visiidi esimesel päeval kohtus ta Riigikogu esimehe Ene Ergmaga, visiidi teisel päeval president Toomas Hendrik Ilvese, peaminister Andrus Ansipi ja välisminister Urmas Paetiga.
 XII Riigikogu liikme kohuseid asus täitma Lauri Vahtre. Vahtre asendab ajutiselt emapuhkusele siirdunud erakonnakaaslast Reet Roosi.

14. jaanuar

 Egiptuses algas kahepäevane rahvahääletus põhiseaduse eelnõu üle.
 Tuneesias tähistati autokraadist presidendi Zayn al-‘Ābidīn bin ‘Alī võimust loobumise kolmandat aastapäeva.
 Türgi politsei pidas riigi kuues provintsis läbi viidud erioperatsiooni käigus kinni 23 inimest, keda kahtlustatakse sidemetes islamistliku terroriorganisatsiooniga Al-Qā‘idah.
 Venemaa president Vladimir Putin nimetas Vjatšeslav Gaizeri Komi Vabariigi presidendi kohusetäitjaks ja Nikita Belõhhi Kirovi oblasti kuberneri kohusetäitjaks.
 Eesti suursaadik Taanis Katrin Kivi avas Eesti aukonsulaadi Põhja-Jüütimaal, kus aukonsulina alustas tööd Katja Nowak Nielsen.
 Tallinnas Pirita Spordikeskuses toimus Eesti Olümpiakomitee ja kultuuriministeeriumi koostöös korraldatava Liikumisaasta 2014 avaüritus, millel osales ka kultuuriminister Urve Tiidus.

15. jaanuar

 Guineas astus tagasi peaminister Mohamed Said Fofana valitsuskabinet.
 Iraagi linnades toimus rida enesetapurünnakuid, milles hukkus kokku 73 inimest. Enim rünnakuid toimus pealinnas Bagdadis, kus 8 autopommi plahvatuses hukkus 37 inimest. 
 Suurbritannia rahandusminister George Osborne teatas Londonis peetud kõnes, et kui Euroopa Liit ei vii läbi reforme, mis tagaksid eurotsooni mittekuuluvatele liikmesriikidele piisava õigusliku kaitse, on Suurbritannia valmis Euroopa Liidust lahkuma.
 Tai pealinnas Bangkokis rünnati öösel opositsiooniliidri Abhisit Vejjajiva maja. Hoone juures, kus kedagi parasjagu ei viibinud, toimus väike plahvatus. Ilmselt pandi rünnak toime ilutulestikuraketti kasutades.
 Venemaa president Vladimir Putin rahuldas Tšeljabinski oblasti kuberneri Mihhail Jurevitši tagasiastumispalve ja nimetas kuberneri kohusetäitjaks Boriss Dubrovski.
 Eesti president Toomas Hendrik Ilves võttis vastu Egiptuse suursaadiku Mahmoud Gamil Ahmed El Diebi, Islandi suursaadiku Kristίn Aðalbjörg Árnadóttiri, Korea Vabariigi suursaadiku Chang Dong-hee ja Sloveenia suursaadiku Tone Kajzeri volikirjad.
 Eestis viibis lahkumisvisiidil alaliselt Vilniuses resideerinud Vatikani nuntsius Luigi Bonazzi. Lahkumisvisiidi raames kohtus ta president Toomas Hendrik Ilvese ja peaminister Andrus Ansipiga.
 Eesti majandus- ja kommunikatsiooniminister Juhan Parts alustas kahepäevast töövisiiti Soomes.
 Eesti välisminister Urmas Paet viibis ühepäevasel ametlikul visiidil Suurbritannias, kus ta esines Londonis Euroopa Liidu tulevikuteemalisel konverentsil "A pan-European Conference for EU reform" ettekandega Euroopa Liidu majanduse ja konkurentsivõimekuse teemal ning kohtus Suurbritannia välisministri William Hague'iga.
 Poliitik Eerik-Niiles Kross teatas, et ei kavatse kandideerida Isamaa ja Res Publica Liidu esimehe ametikohale.

16. jaanuar

 Ameerika Ühendriikide Senat kiitis häältega 72:26 heaks riigieelarve seaduseelnõu mahus 1,1 triljonit USA dollarit, mis tagab valitsussektorile rahastuse kuni eelarveaasta lõpuni septembris 2014.
 Hispaania valitsevast Rahvaparteist lahku löönud liikmed asutasid uue konservatiivse erakonna, mis sai nimeks Vox. Voxi asutajad ei ole rahul peaminister Mariano Rajoy liiga pehme poliitikaga baski ja katalaani iseseisvuslaste suhtes ning väidavad, et tema juhtimisel on Rahvapartei rikkunud mitmeid valimislubadusi.
 Saksamaal Berliinis avati maailma suurim toidumess Grüne Woche, kus 2014. aastal osaleb partnerriigina ka Eesti. Messi avaüritusel esines kõnega Eesti põllumajandusminister Helir-Valdor Seeder.
 Türgi valitsus vabastas ametist mitu juhtivat riigiprokuröri, tuues põhjuseks valitsuse vastu suunatud vandenõu õiguskaitseorganites. Seoses detsembris 2013 algatatud korruptsioonijuhtumite uurimisega, mis tõi kaasa mitme ministri tagasiastumise, on valitsus vabastanud ametist arvukalt politseiametnikke ja prokuröre.
 Ukraina Ülemraada võttis vastu seaduse, millega keelati välismaalt rahastatavate organisatsioonide registreerimine mittetulundusühingutena ning keelati võimude loata avalikesse kohtadesse telkide, lavade ja valjuhääldite paigaldamine. Viimast punkti on käsitletud katsena piirata elanike kogunemisvabadust.
 Venemaal teatas Tšetšeeni Vabariigi riigipea Ramzan Kadõrov, et tšetšeenide iseseisvusliikumise juht, tunnustamata Kaukaasia Emiraadi emiir Doku Umarov on tapetud. Venemaa jugeolekuallikad lükkasid siiski hiljem Kadõrovi väited ümber.
 Eesti president Toomas Hendrik Ilves andis üle 2013. aasta noore teadlase preemia, mille pälvis astrofüüsik Elmo Tempel.

17. jaanuar

 Afganistani pealinnas Kabulis rünnati välismaalaste seas populaarset restorani. Enesetaputerrorist õhkis restorani juures pommi ning seejärel avasid kaks relvastatud isikut restoranikülastajate pihta tule. Hukkus 21 inimest, teiste seas ka neli Ühinenud Rahvaste Organisatsiooni töötajat ja üks kõrge Rahvusvahelise Valuutafondi ametnik. Vastutuse rünnaku eest võttis islamiliikumine Ţālebān.
 Hiina Zhejiangi provintsis rakendusid muutused perekonnaplaneerimise korras, mis võimaldavad suuremal osal abielupaaridest saada soovi korral karistust kartmata ka teise lapse. Zhejiangi provints on esimene Hiina haldusüksus, kus alustati aastakümneid kehtinud ühe lapse poliitika leevendamist.
 Madagaskari valimiskohus jättis jõusse keskvalimiskomisjoni otsuse ja kinnitas presidendivalimiste võitjaks endise rahandusministri Hery Rajaonarimampianina.
 Tai pealinnas Bangkokis plahvatas opositsiooni meeleavalduse ajal pomm. Plahvatuses sai vigastada vähemalt 36 inimest.
 Tšehhi president Miloš Zeman nimetas peaministri kandidaadiks Bohuslav Sobotka.
 Eesti põllumajandusminister Helir-Valdor Seeder kohtus Berliinis oma Saksamaa kolleegi Hans-Peter Friedrichiga.
 Ida-Virumaal algas sõjaline mälestusvõistlus Utria Dessant, millel osales 26 neljaliikmelist võistkonda.
 Ugala teatri nõukogu valis teatri uueks tegevjuhiks Tartu Ülikooli Viljandi Kultuuriakadeemia lektori Kristiina Alliksaare.

18. jaanuar

 Burkina Faso pealinnas Ouagadougous toimus opositsiooni meeleavaldus, millega protesteeriti president Blaise Compaoré valitseva erakonna Demokraatia ja Progressi Kongressi kava vastu kaotada presidendi ametiaegadele kehtiv konstitutsiooniline piirang.
 Egiptuse võimud tegid teatavaks põhiseaduse rahvahääletuse ametlikud tulemused. Referendumist osavõtt kujunes madalaks, sellel osales vaid alla 40 protsendi hääleõiguslikust elanikkonnast, kuid 98 protsenti hääletanutest toetas uue põhiseaduse kavandit.
 Guinea valitsusjuhiks nimetati uuesti kolm päeva varem tagasi astunud Mohamed Said Fofana.
 Iraani kõrgeim juht 'Alī Khāmene'ī andis prohvet Muḩammadi sünnipäeva puhul armu 878 kurjategijale.
 Lõuna-Sudaani armee teatas, et on mässulistelt tagasi vallutanud strateegilise tähtsusega Bori linna.
 Somaalia piraadid kaaperdasid Punasel merel kaubalaeva Marzooqah. Tegemist on esimese laevaga pärast 2012. aastat, mis langes Somaalia piraatide kätte.
 Türgi suurima linna İstanbuli Taksimi väljakul ajas politsei pisargaasi ja veekahureid kasutades laiali meeleavalduse, millel protesteeriti valitsuse seaduseelnõu vastu suurendada veelgi valitsuse kontrolli interneti üle.
 Ungari president János Áder määras parlamendivalimiste toimumise kuupäevaks 6. aprilli.
 Venemaa president Vladimir Putin nimetas Altai Vabariigi riigipea kohusetäitjaks senise riigipea Aleksandr Berdnikovi.
 Eesti ja Leedu vahel puhkes diplomaatiline skandaal seoses Eesti majandus- ja kommunikatsiooniministri Juhan Partsi sõnakasutusega. Parts oli intervjuus majanduslehele Wall Street Journal nimetanud Leedu valitsuse liikmeid jobudeks (fools), iseloomustades nii nende soovi muuta kavandatavat Rail Balticu trassi viisil, et see läbiks ka Leedu pealinna Vilniust. Leedu välisministeerium kutsus seoses Partsi sõnavõtuga Eesti suursaadiku Leedus selgitusi andma.

19. jaanuar

 Araabia Ühendemiraadid teatasid, et kavatsevad riigis sisse viia kohustusliku kaitseväeteenistuse.
 Euromaidan: Ukraina pealinnas Kiievis puhkesid kokkupõrked politsei ja rahvakogunemiste tingimuste karmistamise vastu protesteerinud meeleavaldajate vahel. Meeleavaldajad ründasid politseinikke kaigaste, suitsupommide ja ilutulestikurakettidega, politsei oli lõpuks sunnitud meeleavaldajate tagasitõrjumiseks kasutama veekahureid.
 Pakistani loodeosas Bannu linnas toimus pommirünnak sõjaväekonvoile. Rünnakus hukkus vähemalt 20 ja sai vigastada veel üle 30 sõduri.
 Tai pealinnas Bangkokis toimus valitsuse vastu meelt avaldanud opositsiooni toetajate telklaagris plahvatus, milles sai vigastada 28 inimest.
 Ühinenud Rahvaste Organisatsiooni peasekretär Ban Ki-moon kutsus Süüria valitsuse ja opositsiooni rahuläbirääkimistele Genfis ka Iraani valitsuse esindajad. Süüria opositsiooni seas mõjukat jõudu kujutavad islamistlikud mässulised teatasid kohe, et nemad läbirääkimistel osaleda ei kavatse.
 Eesti majandus- ja kommunikatsiooniminister Juhan Parts vabandas ametlikult Leedu valitsuse ees oma sõnakasutuse pärast ajalehele Wall Street Journal antud intervjuus. Vastusammuna loobus Leedu välisministeerium Eesti suursaadiku väljakutsumisest.

20. jaanuar

 Euromaidan: Ukraina pealinnas Kiievis vallandusid uued kokkupõrked erakorralisi valimisi nõudvate meeleavaldajate ja korrakaitsejõudude vahel.
 Euroopa Liidu välisministrid leppisid Brüsselis kokku sõjalise missiooni alustamises Kesk-Aafrika Vabariigis. 
 Kesk-Aafrika Vabariigi parlament valis riigi ajutiseks riigipeaks Bangui linnapea Catherine Samba-Panza.
 Lõuna-Osseetia president Leonid Tibilov vabastas ametist peaminister Rostislav Hugajevi ja nimetas peaministri kohusetäitjaks Domenti Kulumbegovi.
 Pakistanis Rawalpindis armee peakorteri lähedal turul toimunud pommiplahvatuses hukkus 10 ja sai vigastada 14 inimest. Vastutuse rünnaku eest võttis islamiliikumine Ţālebān.
 Süüria opositsioonijõude ühendav Süüria Rahvuslik Koalitsioon teatas, et keeldub osalemast Genfis toimuvatel rahuläbirääkimistel Süüria valitsuse esindajatega, kui Ühinenud Rahvaste Organisatsiooni peasekretär Ban Ki-moon ei võta tagasi Iraani võimudele saadetud kutset samuti läbirääkimistel osaleda. Hiljem samal päeval Ban Ki-moon seda tegigi ja opositsioon nõustus rahukõnelustega.
 Uus-Meremaa keskosa tabas 6,3-pallise magnituudiga maavärin, mis tekitas vaid kergeid materiaalseid kahjustusi. Inimesed teadaolevalt maavärinas vigastusi ei saanud. 
 Venemaal võttis islamistlik terrorirühmitus Vilajat Dagestan vastutuse Volgogradi terrorirünnakute eest ja ähvardas rünnata ka veebruaris toimuvaid Sotši taliolümpiamänge.
 Eestis alustas ametlikku visiiti Luterliku Maailmaliidu peasekretär Martin Junge, kes kohtus ka Eesti peaministri Andrus Ansipi ja Eesti presidendi Toomas Hendrik Ilvesega.
 Eesti president Toomas Hendrik Ilves suundus kahepäevasele töövisiidile Bulgaaria pealinna Sofiasse, kus kohtus oma Bulgaaria kolleegi Rosen Plevnelieviga.

21. jaanuar

 Ameerika Ühendriikides esitati Virginia osariigi endisele kubernerile Bob McDonnellile ja tema abikaasale ametlik korruptsioonisüüdistus seoses ühelt ärimehelt pistise võtmisega.
 Mehhikos mõisteti 16 aastaks vangi narkokartelli Los Zetas üks asutajaid ja juhte Rogelio González Pizaña.
 Serbia alustas ametlikke liitumiskõnelusi Euroopa Liiduga.
 Venemaa välisminister Sergei Lavrov teatas, et Venemaa kavatseb alustada venelastega asustatud naaberriikidesse koolide rajamist, kus õpe toimuks vene keeles ja vastavalt Venemaal kehtivatele haridusnõuetele. Koolide rajamine peaks toimuma riikidevaheliste lepingute alusel programmi "Vene kool välismaal" raames.
 Eesti sotsiaalminister Taavi Rõivas alustas kolmepäevast visiiti Suurbritannias, et tutvuda sealse apteegi- ja töövõimesüsteemiga.
 Isamaa ja Res Publica Liidu Tallinna piirkonna esimeheks valiti tagasi regionaalminister Siim-Valmar Kiisler.

22. jaanuar

 Euromaidan: Ukraina pealinnas Kiievis jätkunud meeleavaldustel ja meeleavaldajate kokkupõrgetes miilitsaga sai surma 5 inimest. Vigastada sai umbes 300 inimest, kellest 167 olid miilitsad või julgeolekutöötajad.
 Kanadas astus ametist tagasi Newfoundlandi ja Labradori peaminister Kathy Dunderdale.
 Läti seim kinnitas häältega 64:27 ametisse peaminister Laimdota Straujuma valitsuse.
 Somaalias astus ametisse peaminister Cabdiweli Shiikh Axmedi uus valitsuskabinet.
 Süüria kodusõda: Šveitsis Genfis algasid Ühinenud Rahvaste Organisatsiooni vahendatud läbirääkimised Süüria valitsuse ja opositsiooni esindajate vahel. 
 Šveitsis Davosis algas Maailma Majandusfoorumi iga-aastane tippkohtumine.
 Tai pealinnas Bangkokis ja selle lähiümbruses rakendus valitsuse poolt eelmisel päeval heaks kiidetud 60-päevane eriolukord.
 Tais Udon Thani linnas tulistati oma kodu ees poliitilise opositsiooni üht juhti Kwanchai Praipanat. Tema pihta avati tuli mööduvast autost, mees sai haavata jalast ja õlast.
 Eesti justiitsminister Hanno Pevkur alustas kolmepäevast visiiti Kreekas, et osaleda Ateenas toimunud Euroopa Liidu justiits- ja siseministrite kohtumisel. 
 Eestis Lääne-Viru maakonnas Tapa Erikoolis puhkes mäss, mille käigus lõhuti kooli inventari, mõned õpilased põgenesid hoonest ning olukorra lahendamisse pidi sekkuma politsei.

23. jaanuar

 Ameerika Ühendriikides Florida osariigis vahistati purjus peaga autojuhtimise ja politsei korralduste täitmata jätmise eest Kanada popmuusik Justin Bieber.
 Etioopias toimunud läbirääkimistel jõudsid Lõuna-Sudaani valitsuse ja mässuliste esindajad kokkuleppele relvarahu sõlmimises, mis jõustus 24 tunni kestel rahulepingu allkirjastamisest.
 Euromaidan: Ukrainas levisid poliitilise opositsiooni korraldatud meeleavaldused pealinnast Kiievist ka mitmetesse teistesse Ukraina linnadesse. Lvivis tungisid meeleavaldajad Lvivi oblasti kuberneri ametiruumidesse ja sundisid ta allkirjastama lahkumisavalduse.
 Läti maiustustetootja Laima teatas, et lõpetab jäätise tootmise oma Eesti tütarettevõttes Premia Foods ja kolib selle üle Läti tütarettevõttesse Rūjienas Saldējums.
 Venemaa ülemkohus lühendas vanglakaristust kandva ettevõtja Platon Lebedevi karistusaega 10 aasta, 6 kuu ja 22 päevani, lugedes tema karistuse kantuks juba vanglas viibitud ajaga.
 Eesti kirjanik Andrei Ivanov pälvis teose "Harbini ööliblikad" eest Venemaa kirjandusauhinna NOS, millega kaasneb 700 000-rublane preemia.

24. jaanuar

 Egiptuse pealinnas Kairos toimus neli pommiplahvatust, milles hukkus 6 ja sai vigastada üle 100 inimese.
 Gaboni president Ali Bongo Ondimba nimetas riigi uueks peaministriks Daniel Ona Ondo.
 Kanadas nimetati Newfoundlandi ja Labradori peaministri kohusetäitjaks Tom Marshall.
 Lõuna-Sudaanis Malakali linnas avastati rida vargusi, millega oli kohalikest halvasti valvatud ladudest kõrvale toimetatud üle 3700 tonni Ühinenud Rahvaste Organisatsiooni toiduabi.
 Soome laevandusettevõte Viking Line tõi Tallinna–Helsingi liinil opereeriva parvlaeva Viking XPRS Eesti lipu alla.
 Tšiili presidendiks valitud Michelle Bachelet tegi teatavaks oma tulevase valitsuskabineti koosseisu. 
 Venemaal vabanes vanglast ettevõtja Platon Lebedev.
 Eesti siseminister Ken-Marti Vaher osales Ateenas toimuval Euroopa Liidu justiits- ja siseministrite kohtumisel.
 Eestis Jõgeval endise Jõgeva haigla ruumides avati kaasaegne kiirabibaas. Kiirabibaasi rajamisse investeeris seda haldav Tartu Kiirabi 170 000 eurot.
 Isamaa ja Res Publica Liidu eestseisus kinnitas erakonna esimehe kandidaadiks Urmas Reinsalu.

25. jaanuar

 Ameerika Ühendriikides Marylandi osariigis Columbia linnas toimus ostukeskuses tulistamine, milles hukkus kolm inimest.
 Euromaidan: Ukraina opositsioon lükkas tagasi president Viktor Janukovõtši kompromissettepaneku, mis nägi ette opositsioonijuhi Arseni Jatsenjuki nimetamise peaministriks. Opositsiooni esindajad teatasid, et jätkavad proteste kuni uute parlamendivalimiste väljakuulutamise, kogunemisvabadust piiravate seaduste tühistamise ja 2004. aasta põhiseaduse kehtivuse taastamiseni.
 Madagaskaris astus ametisse president Hery Rajaonarimampianina.
 Prantsusmaa president François Hollande kinnitas lahkuminekut oma elukaaslasest Valérie Trierweilerist. President oli sattunud eraeluskandaali keskmesse, kui ajakirjandus avalikustas tema armusuhte näitleja Julie Gayet'ga.
 Süüria kodusõda: Šveitsis Genfis peetud rahuläbirääkimistel kohtusid Süüria valitsuse ja opositsiooni delegatsioonid esimest korda näost näkku.
 Eesti Kooriühing andis aasta dirigendi 2013 aunimetuse Heli Jürgensonile.
A. H. Tammsaare nimelise Albu valla kirjanduspreemia laureaadiks kuulutati kirjanik Avo Kull, kellele määrati auhind 2013. aastal ilmunud romaani "Reporter" eest.

26. jaanuar

 Ameerika Ühendriikides Los Angeleses kuulutati muusikaauhindade Grammy galal välja seekordsed auhinnasaajad. Parima kooriesituse Grammy võitis Eesti dirigent Tõnu Kaljuste helilooja Arvo Pärdi teose "Aadama itk" esituse eest.
 Austraalia lahtised meistrivõistlused tennises võitis meeste üksikmängus Šveitsi tennisist Stanislas Wawrinka.
 Hiina pealinnas Pekingis mõistis kohus avaliku korra rikkumise eest neljaks aastaks vangi korruptsiooni paljastamisega tegelenud aktivisti Xu Zhiyongi.
 Tai opositsioon blokeeris mitmes linnas valimisjaoskonnad, takistades sellega ennetähtaegsete parlamendivalimiste eelhääletust.
 Tuneesia peaminister Mahdī Jum‘ah tegi teatavaks oma valitsuskabineti koosseisu.

27. jaanuar

 Egiptuse Relvajõudude Ülemnõukogu andis heakskiidu relvajõudude ülemjuhataja marssal ‘Abd al-Fattāḩ Ḩalīl as-Sīsī kandideerimisele presidendiks.
 Euromaidan:
 Ukraina pealinnas Kiievis vabastasid meeleavaldajad eelmisel päeval hõivatud justiitsministeeriumi hoone.
 Ukraina pealinnas Kiievis toimusid õhtul läbirääkimised president Viktor Janukovõtši ning opositsioonijuhtide Arseni Jatsenjuki, Vitali Klõtško ja Oleg Tjagnõboki vahel. Läbirääkimistel jõuti kokkuleppele meeleavalduste korraldamist piirava seaduse tühistamises ja vahistatud meeleavaldajate vabastamises. Opositsioon omalt poolt nõustus vabastama enda kontrolli alla võetud riigi- ja kohaliku võimu asutused.
 Hondurases astus ametisse president Juan Orlando Hernández.
 Põhja-Küprose Türgi Vabariik dekriminaliseeris viimase Euroopa riigina samasooliste seksuaalvahekorra.
 Tuneesia parlament võttis häältega 216:200 vastu riigi uue põhiseaduse.
 Türgi islamivaimulik Fethullah Gülen, kes elab alaliselt Ameerika Ühendriikides, andis 16 aasta järel esimese teleintervjuu. Intervjuus eitas ta enda ja oma poolehoidjate rolli valitsuse vastu suunatud korruptsioonijuurdluste organiseerimises.
 Eestisse saabus kahepäevasele ametlikule visiidile Rootsi kaitsejõudude ülemjuhataja kindral Sverker Göranson, kes kohtus Eesti peaministri Andrus Ansipi, kaitseminister Urmas Reinsalu ja Eesti Kaitseväe juhataja kindralmajor Riho Terrasega.

28. jaanuar

 Austraalia peaminister Tony Abbott esitas kindralkuberneri kandidaadiks Peter Cosgrove'i.
 Belgias Brüsselis toimus Euroopa Liidu ja Venemaa tippkohtumine.
 Euromaidan:
 Ukraina peaminister Mõkola Azarov teatas oma tagasiastumisest. President Viktor Janukovõtš nimetas peaministri kohusetäitjaks Sergi Arbuzovi.
 Ukraina Ülemraada tühistas meeleavaldusi ja muid rahvakogunemisi piirava seaduse.
 Kanada välisministeerium teatas viisapiirangute kehtestamisest neile Ukraina valitsusametnikele, kes on seotud meeleavalduste mahasurumisega.
 Nauru parlamendis kukkus läbi umbusaldushääletus president Baron Waqa valitsuse vastu.
 Nicaragua parlament kaotas õiguspiirangud, mis lubasid ühel inimesel presidendiametis teenida vaid kaks ametiaega.
 Eestis esitles Keskkonnaagentuur 2013. aasta keskkonnaülevaadet. Esitluse avas keskkonnaminister Keit Pentus-Rosimannus.

29. jaanuar

 Ameerika Ühendriikide infotehnoloogiafirma Google müüs oma mobiiltelefonide tootmise üksuse Motorola Mobility Hiina arvutitootjale Lenovo. Tehingu hinnaks oli 2,91 miljardit USA dollarit.
 Euromaidan: Ukraina president Viktor Janukovõtš külastas Ülemraadat. President teatas, et kui koalitsiooni ja opositsiooni vahel lähiajal kokkulepet ei saavutata, kuulutab ta välja erakorralised parlamendivalimised.
 Inglismaa Kiriku Canterbury peapiiskop Justin Welby ja Yorki peapiiskop John Sentamu saatsid kõigile anglikaani kirikute peadele ning Nigeeria ja Uganda presidentidele kirja, kritiseerides nendes riikides vastu võetud seadusi, millega kehtestati homoseksuaalse vahekorra eest ranged kriminaalkaristused.
 Lätis Mālpilsis toimus Põhja- ja Baltimaade kaitsevägede juhatajate iga-aastane kohtumine.
 Malta karmistas kodakondsuse ostmise tingimusi. Kui varem oli tarvis Malta passi omandamiseks investeerida riiki vähemalt 1,15 miljonit eurot, siis nüüd lisandus ka nõue, et passi taotlejad peavad olema riigis elanud vähemalt ühe aasta. Täiendava tingimuse kehtestas Malta Euroopa Komisjoni survel.
 Nigeeria parlamendi ülemkojas läksid valitseva Rahva Demokraatliku Partei 11 senaatorit üle opositsiooni poolele.
 Tšehhis andis ametivande peaminister Bohuslav Sobotka valitsus.
 Eestit külastas Euroopa Kirikute Konverentsi peasekretär Guy Liagre, kes kohtus teiste seas ka Eesti peaministri Andrus Ansipiga.
 Eestit külastas Soome haridusminister Krista Kiuru, kes kohtus oma kolleegi Jaak Aaviksooga ja allkirjastas kahe riigi vahelise koostöömemorandumi, millega pandi alus Soome-Eesti ühisele hariduspilvele. Samal päeval tegi minister Jaak Aaviksoo vastuvisiidi Helsingisse.
 Eesti siseminister Ken-Marti Vaher viibis ühepäevasel ametlikul visiidil Soomes, kus ta allkirjastas Eesti ja Soome valitsuste vahelise hädaolukorra ennetamise, selleks valmistumise ja lahendamise koostöökokkulepe.
 Eesti välisminister Urmas Paet alustas kolmepäevast visiiti Jaapanis.
 Eestis esitas avalduse ametist lahkumiseks kaitseministri nõunik Eerik-Niiles Kross, kes oli sellel ametikohal töötanud vaid umbes kolm kuud.

30. jaanuar

 Aafrika Liidu esimehena astus ametisse Mauritaania president Mohamed Ould Abdel Aziz.
 Ameerika Ühendriikide justiitsminister Eric Holder teatas, et riik kavatseb taotleda Bostoni terrorirünnaku korraldajale Džohhar Tsarnajevile surmanuhtlust.
 Euromaidan: Ukraina presidendi Viktor Janukovõtši kantselei teatas presidendi haigestumisest külmetushaigusse ja tema jäämisest haiguslehele.
 Niue parlamendis kukkus häältega 7:12 läbi peaminister Toke Talagi vastu korraldatud umbusaldushääletus.
 Türgi valitsus avalikustas kava kaotada lõplikult poliitiliste vandenõudega seotud süüasjade menetlemisega tegelevad erikohtud ja anda nende menetluses olevad juhtumid üle tavakohtutele. Otsust tervitasid nii peamine opositsioonierakond Vabariiklik Rahvapartei kui ka Türgi president Abdullah Gül.
 Eestis Ämari lennubaasis maandusid esmakordselt ajaloos Ameerika Ühendriikide hävituslennukid F-15C.
 Eesti Reformierakonna Ida-Viru maakonnaorganisatsiooni esimeheks valiti XII Riigikogu liige Deniss Boroditš.
 Harjumaal Kaberneemes toimus Kristiina Ojulandi ja tema paarikümne mõttekaaslase kogunemine, millel pandi alus uuele erakonnale. Uue poliitilise liikumise nimeks valiti algatusrühma koosolekul Erakond Ühtne Eesti.
 Tallinnas Nokia kontserdimajas jagati välja 2014. aasta Eesti Muusikaauhinnad.

31. jaanuar

 Euromaidan: Ukraina president Viktor Janukovõtš allkirjastas seaduse, millega anti amnestia valitsusvastaste meeleavalduste käigus kinni peetud inimestele.
 Süüria kodusõda: Šveitsis Genfis lõppes tulemusteta Süüria valitsuse ja opositsiooni esindajate läbirääkimiste esimene voor. Valitsuse esindajad keeldusid kinnitamast, kas nad läbirääkimiste teises voorus üldse osalevad.
 Ühinenud Rahvaste Organisatsiooni peasekretär Ban Ki-moon nimetas New Yorgi endise linnapea Michael Bloombergi ÜRO erisaadikuks linnade ja kliimamuutuse alal.
 Eesti president Toomas Hendrik Ilves alustas kolmepäevast töövisiiti Saksamaal.
 Keskkonnaministeerium kuulutas välja aasta keskkonnateo ja aasta keskkonnasõbraliku ettevõtte.
 Eesti kultuuriminister Urve Tiidus tutvus Tartus asuvate kultuuriasutustega ja andis õhtul Tartu Ülikooli muuseumis üle Eesti muuseumide aastaauhinnad.
 Swissôtel Tallinnas toimus Euroopa Liidu uue teadusprogrammi Horisont 2020 avakonverents, kus esinesid Euroopa Komisjoni asepresident Siim Kallas, Eesti haridus- ja teadusminister Jaak Aaviksoo ning Eesti majandus- ja kommunikatsiooniminister Juhan Parts.
 Teater NO99 teatas, et ei luba Kristiina Ojulandi eelmisel päeval asutatud poliitilisel liikumisel kasutada nime "Ühtne Eesti", mis on teatri poolt ametlikult registreeritud kaubamärk.
 Valgas ja Tõlliste vallas tähistati mälestusüritustega 94 aasta möödumist Paju lahingust.

 2014-01